Ինվիտրո

**«Ինվիտրո»**, ռուսական ընկերություն, որ մատուցում է ծառայություններ լաբորատոր ախտորոշման ոլորտում։ 

Ընկերությունը զբաղվում է նաև ֆունկցիոնալ ախտորոշմամբ, այդ թվում՝ մագնիսական ռեզոնանսային պատկերման (ՄՌՏ) նման հետազոտությունների անցկացմամբ, մամոգրաֆիա և ռենտգենագրություն, ուլտրաձայնային հետազոտություն և մի շարք այլ հետազոտություններ: Այն իր ներկայիս իրավական կարգավիճակը ստացել է 1998 թվականին։

## Պատմություն
«Ինվիտրո» ընկերության  նախորդը եղել է մոսկովյան կլինիկաների և բժշկական լաբորատորիաների համար սարքավորումներ բաշխող ՕՄԲ-ի (Միացյալ բժշկական բիրժա, «ОМБ», «Объединенная медицинская биржа») ստորաբաժանումը, որը ստեղծվել է ռեանիմատոլոգ Ալեքսանդր Օստրովսկու և կենսաքիմիկոս Ալեքսեյ Մոշկինի կողմից 1995 թվականին: Այն մասնագիտացած է մոսկովյան բժշկական հաստատությունների շահերից ելնելով լաբորատոր հետազոտություններ կատարելու մեջ: 1998 թվականին այն պաշտոնապես ստացել է սահմանափակ պատասխանատվությամբ ընկերության՝ «Անկախ լաբորատորիա Ինվիտրո»-ի իրավական կարգավիճակ, որտեղ Օստրովսկին և Մոշկինը ստացան 25% բաժնեմաս։ Մնացած կեսը բաժանվել է ՕՄԲ-ի հիմնադիրների միջև, որոնք հանդես են եկել  որպես ներդրողներ: Ավելի ուշ՝ 2004 թվականին, Մոշկինը իր բաժնեմասը փոխանցել է իր ազգականին և հեռացել ընկերության հիմնադիրներից:

Սկզբում «Ինվիտրոն» աշխատում էր միայն բժշկական կազմակերպությունների հետ, սակայն 2000 թվականի սկզբին, հաշվի առնելով բժշկական ծառայությունների  շուկայական պայմանները, ընկերությունը բացել է իր առաջին գրասենյակը Մոսկվայում՝ հանրությանը ընդունելու համար։ Ընկերության ծառայությունների և պետական ​​բժշկական հաստատությունների կողմից առաջարկվող ծառայությունների միջև հիմնական տարբերությունը հիվանդների համար ցանկացած ժամանակ (ներառյալ հանգստյան օրերը) թեստ հանձնելու հնարավորությունն է՝ առանց գրասենյակ կրկին այցելելու անհրաժեշտությամբ:

Հարցումների թվի աճին զուգընթաց ընկերությունը մշակեց տարբեր բիզնես-տեխնոլոգիաներ աշխատանքը բարելավելու համար։ 2005 թվականին դարձել է  առաջին մասնավոր լաբորատորիան, որը գործում էր Ֆրանչայզինգ համակարգով։ Հաջորդ երեք տարիների ընթացքում ընկերության գրասենյակների թիվը հասել է 67-ի, որոնցից միայն 21-ը պատկանում էր ընկերությանը (14-ը՝ Մոսկվայում, չորսը՝ Սանկտ Պետերբուրգում և մեկական՝ Վիբորգում, Չելյաբինսկում և Սամարայում): 2011 թվականի դրությամբ ընկերությունը դարձել է վճարովի լաբորատոր ծառայությունների շուկայի առաջատարը՝ զբաղեցնելով Մոսկվայի շուկայի մոտ 20%-ը և տարեկան կատարել է մինչև 20 միլիոնի թեստ:

2015 թվականին ընկերությունը դարձել է Ռուսաստանի բժշկական ծառայությունների շրջանառության առաջատարը, իր եկամտի առումով, որը տարվա առաջին կիսամյակում, հաշվի առնելով ֆրանշիզային գործընկերների լրացուցիչ ծառայությունները, կազմել է 5,7 միլիարդ ռուբլի: Այս ցուցանիշով այն գերազանցել է «Մայր և երեխա» (4,5 միլիարդ ռուբլի), «Մեդսի» (3,9 միլիարդ ռուբլի) և «Եվրոպական բժշկական կենտրոն» (3,6 միլիարդ ռուբլի) ցանցերին:

2016 թվականին ընկերությունը մտավ Ֆորբսի ամենահաջողակ ֆրանշիզների վարկանիշային աղյուսակում (24-րդ տեղը): Հրատարակության տվյալներով՝ այդ ժամանակ ընկերությունն ուներ 288 սեփական գրասենյակ և 459 ֆրանշիզային կետ։ Ֆրանշիզային կետի միջին տարեկան եկամուտը և շահույթը 2015 թվականին կազմել են համապատասխանաբար 19,5 միլիոն և 3,1 միլիոն ռուբլի:EMTG-ի (Ռուսաստանի Ֆրանչայզինգի Ասոցիացիա) գործադիր տնօրեն Եկատերինա Սոյակի խոսքով՝ վարկանիշը չի արտացոլում ֆրանչայզինգի շուկայում տիրող իրավիճակը, և դրա արդյունքները կարող են չհամապատասխանել իրականությանը: Միևնույն ժամանակ, ինվիտրոն զբաղեցրել է առաջին տեղը EMTG-ի կողմից նույն թվականին կազմված ֆրանշիզային վարկանիշում: Սոյակի խոսքով՝ ընկերությունը «բժշկական հատվածում իրական շուկայի առաջատարն է», չնայած այն հանգամանքին, որ Ֆորբսի վարկանիշային աղյուսակում այն ​​զբաղեցնում է նախավերջին տեղը:ՌԲԿ-ի ամենատարածված ֆրանշիզների վարկանիշում ինվիտրոն զբաղեցրեց 4-րդ տեղը՝ զիջելով «1C»,«Կոնսուլտանտ պլյուս» և «Հեմոտեստ» ընկերություններին (որոնք նույնպես աշխատում են բժշկական ծառայություններ մատուցելու ոլորտում):

2017 թվականի դրությամբ, ըստ ընկերության տվյալների, «Ինվիտրո» ապրանքանիշի ներքո գործում է ավելի քան ինը հարյուր բժշկական գրասենյակ և ինը լաբորատոր համալիր: Նիարմեդիկ կլինիկաների ցանցի բժշկական բաժնի ղեկավար Օլեգ Ռուկոդայնի խոսքով՝ ֆրանշիզայի ներքո լաբորատորիաներ բացելը «ոչ լիովին հաջող» փորձ է: Երրորդ կողմի լաբորատորիաները, որոնք գործում են, մասնավորապես, «Ինվիտրո» ապրանքանիշի ներքո, հաճախ խախտում են թեստերի տեղափոխման և առաքման ժամկետները, ինչը հանգեցնում է թեստերի սխալ արդյունքների: Այնուամենայնիվ, խոշոր ցանցային լաբորատորիաները վստահեցնում են, որ ամեն ինչ վերահսկողության տակ է:

2018 թվականի հոկտեմբերին ընկերությունը Ուկրաինայում հայտարարեց  իր բիզնեսի վաճառքի մասին: Ակնկալվում է, որ երկրի կենտրոնական և արևելյան մասերում գտնվող 61 գրասենյակները կդառնան Մեդիքովեր-ի սեփականությունը:

2020 թվականին առաջին մասնավոր ընկերություններից մեկը առաջարկեցլ է COVID-19-ի ՊՑՐ թեստավորման ծառայություններ։

## Սեփականատերեր և կառավարում
Ընկերության հիմնադրման պահից մինչև 2011 թվականը ընկերության գլխավոր տնօրենը եղել է հիմնադիր Ալեքսանդր Յուրիևիչ Օստրովսկին։ 2012 թվականին գլխավոր տնօրենի պաշտոնում նշանակվել է Սերգեյ Վալերիևիչ Ամբրոսովը, ով նախկինում աշխատել է որպես մանրածախ վաճառքի բաժնի տնօրեն, և Օստրովսկին դարձավ տնօրենների խորհրդի նախագահ: 2017 թվականի վերջին Ամբրոսովը լքեց ինվիտրոն, իսկ Օստրովսկին կրկին դարձավ գործադիր տնօրեն: Ալեքսանդր Օստրովսկուց բացի, շահառուների թվում է նաև «Ռոսիա Փարթներս» հիմնադրամը, սակայն ընկերությունը չի բացահայտում բաժնետոմսերի չափը կամ մյուս համասեփականատերերի անունները:

2023 թվականի հուլիսին Ալեքսանդր Օստրովսկին ընկերությունը վաճառել է գործարար Ռոման Միրոնչիկին։ Գործարքի արժեքը չի հրապարակվել:

## Ծանոթագրություններ

Կատեգորիա:1998 հիմնադրված ընկերություններ